દર્શક કહે છે: ‘મહાભારત લખવાનો વ્યાસનો હેતુ મુખ્યત્વે ધર્મ સમજાવવાનો છે. યુધિષ્ઠિર એ ધર્મનું મોટું વૃક્ષ છે. એનું મૂળ શ્રીકૃષ્ણ છે અને દુર્યોધન અભિમાનનું મોટું ઝાડ છે. એનું મૂળિયું ધૃતરાષ્ટ્ર છે.’ કૃષ્ણે અર્જુનને કહ્યું હતું કે ‘તું ક્ષત્રિય છે. તારો સ્વભાવ-ધર્મ જ આતતાયીઓથી પ્રજાનું રક્ષણ કરવાનો છે. કૌરવો સામેનું યુદ્ધ અનાયાસે આવ્યું છે. આપણે યુદ્ધ અટકાવવા માટે અનેક સમાધાન કરવા તૈયાર થયા, છતાં દુર્યોધન માનતો નથી. તે પરિસ્થિતિમાં યુદ્ધ એ જ ઉપાય છે.’